**Hofburg** je kompleks carskih rezidencija u centru Beča, zapravo je to pravi carski grad, s brojnim palačama, trgovima i parkovima za smještaj i rad carskog dvora i njegovih službenika. Jedan dio Hofburga (Neue Burg) i danas služi kao rezidencija predsjednika Republike Austrije, a veći dio je pretvoren u muzeje i prostore javne namjene (kongresi, ceremonije, priredbe). Veliki kompleks Hofburga leži u samom centru Beča duž Ringstrasse, sve do trgova Josefsplatz i Michaelerplatz.

Hofburg je dograđivan i proširivan brojnim rezidencijama (najstarija je Amalienburg), kapelama (Hofkapelle i Burgkapelle), muzejima (Naturhistorisches Museum i Kunsthistorisches Museum), Carskom bibliotekom (Hofbibliothek), Dvorskom riznicom (Schatzkammer), nacionalnim teatrom (Burgtheater), školom jahanja (Hofreitschule) i konjskim štalama (Stallburg i Hofstallungen) sve do adaptacije krila Redoutensaele u Kongresni centar 1998.

Historija
---------

Hofburg je počeo nicati od 1279. kad je prvi put spomenut kao sjedište tadašnjih austrijskih vladara.

Unutrašnjost Festsaala, dvorane za balove
Od 1438. pa sve do 1583. i ponovno od 1612. do 1806. (uz izuzetak 1740.-1745.) Hofburg je bio rezidencija dinastije Habsburg vladara Svetog rimskog carstva, a nakon toga zimska rezidencija austrougarskih careva do 1918.

Kompleks Hofburga gradio se tokom brojnih vijekova (najstariji dio potječe iz 13. vijeka), na njemu su radili brojni poznati arhitekti među ostalima i Talijani Filiberto Luchese (Leopoldischer Trakt), Lodovico Burnacini i braća Martino i Domenico Carlone, barokni arhitekti Lukas von Hildebrandt i Joseph Emanuel Fischer von Erlach (Dvorska kancelarija / Reichskanzleitrakt i Zimska škola jahanja / Winterreitschule), Johann Fischer von Erlach (Hofbibliothek), sve do arhitekata Neue Burga koji je izgrađen između 1881. i 1913. (Semper i Hasenauer).

Tlocrt Hofburga s fazama gradnje  

 13 - 17. vijek  

 18. vijek  

 19. - 20. vijek  
**Legenda**:  

1) Schweizertrakt 2a) Augustinerkirche 2b) Augustinerkloster 3) Stallburg 4) Amalienburg 5) Leopoldinischer Trakt 6) Redoutensaaltrakt 7) Winterreitschule 8) Hofbibliothek 9) Augustinertrakt 10) Palača Erzherzog Albrecht 11) Reichskanzleitrakt 12) Festsaaltrakt 13) Michaelertrakt 14) Neue Burg 15) Corps de Logis 16) Palmenhaus A) In der Burg B) Ballhausplatz C) Michaelerplatz D) Schweizerhof E) Josefsplatz F) Albertinaplatz G) Burggarten H) Heldenplatz

Muzeji u Hofburgu
-----------------

Svi muzeji u Hofburgu danas su samo ekspoziture velikog državnog muzeja Kunsthistorisches Museuma koji je zajedno s Naturhistorisches Museumom građen kao carski forum Franje Josipa I. i dio Hofburga, zajedno s nikad dovršenim trgom Heldenplatz.

### Palača Neue Burg (krilo carske palače Hofburg)

* Efeški muzej
* Zbirka starih muzičkih instrumenata
* Zbirka dvorskih lovačkih trofeja

### Carska palača Hofburg

* Carski trezor
	+ Insignije austrijskog nadvojvodstva
	+ Insignije Austrijskog Carstva
	+ Insignije Svetog rimskog carstva
	+ Blago Burgundije i vitezova reda Zlatnog runa
	+ Blago dinastije Habsburg-Lothringen
	+ Trezor crkvenih predmeta

Izvori
------

1. 1 2  „*Hofburg, Wien*" (njemački). Österreich-Lexikon. Arhivirano iz originala na datum 2009-02-15. Pristupljeno 25. 6. 2012.
2. 1 2  „*Hofburg*" (engleski). Encyclopædia Britannica Online. Pristupljeno 25. 06. 2012.
3. 1 2  „*The Museum*" (engleski). Kunsthistorisches Museum. Pristupljeno 25. 6. 2012.

Vanjske veze
------------

***Hofburg*** na Wikimedijinoj ostavi

* Službene stranice Hofburga ()
* Hofburg na portalu Encyclopædia Britannica Online ()
* Hofburg Congress Centar ()
* Hofburg Orkestar ()

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 138199167
* LCCN: n50055695
* GND: 4244475-5

 |